**Társasházak törvényességi felügyelete**

A társasház működésének, a társasház szerveinek és e szervek működésének törvényességi felügyeletét a jegyző látja el. A törvényességi felügyelet nem terjed ki az olyan ügyre, amelyben bírósági, hatósági eljárásnak van helye. Az eljárás nem irányulhat a társasház működésének gazdaságossági vagy célszerűségi szempontból való ellenőrzésére sem.

A törvényességi felügyeleti jogkör a társasház alapító okiratának és belső szabályzatainak ellenőrzésére, továbbá a társasház működésének, határozatainak törvényességi ellenőrzésére terjed ki, azaz arra, hogy azok megfelelnek-e a jogszabályoknak és a társasház szabályzatainak.

A törvényességi felügyeleti eljárás megindítására a társasház címe szerint illetékes jegyző jogosult.

Az eljárás illetékmentes.

Az eljárás menete:

Bejelentéssel a társasházi tulajdonostárs, valamint a közös képviselő vagy az intézőbizottság elnöke (a továbbiakban együtt: közös képviselő) élhet. A bejelentés során a tulajdonostárs helyett – írásbeli meghatalmazás alapján – meghatalmazott is eljárhat.

A jegyző társasházakkal kapcsolatos törvényességi felügyeleti eljárását kezdeményező kérelem írásban, postai úton a Budapest Főváros III. Kerület, Óbuda-Békásmegyeri Polgármesteri Hivatal Ügyfélkapcsolati Osztályának címezve (postacím: 1300 Budapest, Pf. 102.) küldhető meg, vagy a 1033 Budapest, Harrer Pál utca 2. szám alatti Ügyfélszolgálati Irodán személyesen is leadható.

A kérelemhez csatolandó:

- nem hiteles és 30 napnál nem régebbi tulajdonilap-másolat a tulajdonosi jogállás igazolására

- közös képviselőnek a megválasztásról szóló közgyűlési határozatot tartalmazó jegyzőkönyv-kivonat

- amennyiben meghatalmazott jár el Ptk. szerinti meghatalmazás

- a jogsértést megalapozó dokumentumok.

Vonatkozó jogszabályok:

2003. évi CXXXIII. törvény a társasházakról

155/2015. (VI.25.) Korm. rendelet a jegyző társasházak feletti törvényességi felügyeletének eljárási szabályairól.